遊朝陽巖遂登西亭
作者：蔣之奇
朝代：宋

paragraphs: 昔遊不在遠，幽巖臨治城。
嶔岑俯瀟碧，庨豁延陽明。
綠澗可徑八，滑路偪仄行。
泉源自何來，涓涓玉鏘鳴。
疑穿雲雷窟，常带魚龍腥。
寒江凈瀉鏡，怪石坐開屏。
幽鳥馴可羅，潛蛟深莫罾。
梯險接層棧，冠顛聳危亭。
俯睨極玄窞，仰攀窮青冥。
蹇曠出物表，高虛挹玄英。
惜哉非吾土，不得憩此生。
舊業寄陽羨，故園依晉陵。
秋風滆湖白，春色頤山青。
一從紳笏去，遂使猨鶴驚。
迂疏暗時機，孱瑣叨官榮。
謫棄分所宜，愧恧顔已盈。
人生詎有幾，世累吾方輕。
願言解羈紲，上疏還簪纓。
寧居召魂魄，恬養休性情。
紛華屏外慕，沖澹嚴中扃。
窮年伴農圃，畢志先疇耕。